ከዚህ በላይ የቀረበውን ጥቅስ ሃሳብ፣ ምንጩን ከመጥቀሴ በፊት ደግማችሁ አንብቡትና ከወቅቱ የተለያዩ ሀገራዊ ክስተቶች ጋር አናቡት - በቃ፡፡ ለሀገሩ መልካም የሚመኝ ሁሉ፣ በሀገር ተረካቢው ትውልድ ላይ የተጣለው ተስፋ በራሱ፣ ልቡን በሀሴት ሞቅ የሚያደርገው ይመስለኛል፡፡ የሀገሩን እጣ ፈንታ በወጉ እየመረመረና እየመዘነ የፖለቲካ ሥርዓቱን መስመር በማሲያዝ የሚታትር ተተኪ ትውልድ የሌላትን ሀገር፣ ማንም ጤነኛ ዜጋ አይፈልጋትም፤ ተስፋ በተጣለባቸው ወጣቶች መደሰትም፣ ከዚሁ የሀገርን እጣ ፈንታ በእውቀት ከመወሰን አጠይቆት የመጣ ነው፡፡ አሁን ከላይ ወደ አነበባችሁት ጥቅስ ልመልሳችሁ። ጥቅሱ የተወሰደው፣ ኢህአዴግ የንድፈ ሃሳብ ማስተጋቢያዬ ናት ከሚላት “አዲስ ራዕይ” መፅሔት፣ ከጥቅምት 2005 ዓ.ም ልዩ እትም ነው፡፡
